b'\n_START_ARTICLE_\nWilliams FW14\n_START_PARAGRAPH_\nWilliams FW14 je Williamsov dirkalnik Formule 1, ki je bil v uporabi med sezonama 1991 in 1992, ko sta z njim dirkala Nigel Mansell in Riccardo Patrese. Zasnovala sta ga Patrick Head in Adrian Newey, ki je za\xc4\x8del na dirkalniku delati sredi leta 1990, ko je pri\xc5\xa1el v mo\xc5\xa1tvo iz Marcha. Tam je izdelav nekaj zelo aerodinami\xc4\x8dno dodelanih dirkalnikov z majhnim prora\xc4\x8dunom, zato je lahko z Williamsovimi ve\xc4\x8djimi sredstvi \xc5\xa1e bolj razvil svoje ideje. Zasnova dirkalnika je bila dovolj vabljiva za Nigela Mansella, da je spremenil svoje na\xc4\x8drte o upokojitvi in s Ferrarija prestopil nazaj v Williams. Dirkalnik je poganjal V10 Renaultov motor, FW14 pa je bil najbolj tehni\xc4\x8dno dodelan dirkalnik tistega \xc4\x8dasa s polavtomatskim menjalnikom, aktivnim podvozjem, sistem proti zdrsu pogonskih koles in kratek \xc4\x8das tudi s sistemom proti blokiranju koles pri zaviranju. K temu je Newey dodal \xc5\xa1e odli\xc4\x8dno aerodinamiko, tako da je bil dirkalnik korak pred konkurenco, ki so jo predstavljali predvsem McLaren MP4/6, Ferrari 643 in Lotus 107, \xc4\x8deprav so na za\xc4\x8detku kritiki opozarjali, da je dirkalnik celo preve\xc4\x8d tehni\xc4\x8dno napreden, kar bi lahko pomenilo te\xc5\xbeavo pri zanesljivosti. Williams FW14 je dosegel sedemnajst zmag, 22 najbolj\xc5\xa1ih \xc5\xa1tartnih polo\xc5\xbeajev in 289 to\xc4\x8dk. Zaradi prepovedi elektronskih dirka\xc5\xa1kih pomagal pred sezono 1994, veljata dirkalnika FW14 in FW15 za tehnolo\xc5\xa1ko najbolj napredna dirkalnika, ki sta bila kadarkoli zgrajena._NEWLINE_Williams FW14 je debitiral na prvi dirki sezone 1991 za Veliko nagrado ZDA, kjer pa sta oba dirkalnika odstopila zaradi mehanskih okvar, kar je povzro\xc4\x8dalo mo\xc5\xa1tvu te\xc5\xbeave predvsem na prvih \xc5\xa1tirih dirkah sezone. Nigel Mansell in Riccardo Patrese sta med sezono dosegla sedem zmag in \xc5\xa1e devet uvrstitev na stopni\xc4\x8dke, toda dirka\xc5\xa1ki naslov je osvojil Ayrton Senna z bolj zanesljivim McLarnom, ki je osvojil tudi konstruktorski naslov prvaka, Williams pa je bil drugi z 125-imi to\xc4\x8dkami.\n_START_SECTION_\nWilliams FW14B\n_START_PARAGRAPH_\nZa sezono 1992 je bil pripravljen izbolj\xc5\xa1an dirkalnik FW14B, ki je bil eden najbolj dominantnih dirkalnikom v zgodovini Formule 1. Mansell je dosegel tedaj rekordnih devet zmag v sezoni, Patrese pa je dodal \xc5\xa1e \xc5\xa1tiri, od tega je bilo kar \xc5\xa1est dvojnih zmag. Williams je zanesljivo osvojil konstruktorski naslov prvaka, toda zaradi prihoda Alaina Prosta je po koncu sezone zapustil mo\xc5\xa1tvo.'